[{"text_idx": "#000001", "text": "Viedma, Argentina. \u201cIzan zirelako, bagara... 25 urte Euskal Etxea Aberri Etxea. Viedma, Carmen de Patagones eta eragin eremua 1996 \u2013 2021\" (sic) liburua datorren asteko asteazkenean, apirilaren 27an, arratsaldeko 19etan, aurkeztuko du Viedma hiriko Rio Negroko Legislaturan, Aberri Etxeko erreferente den Ruben Suarezek. Euskal etxe patagoniarraren 25 urteotako ibilbide instituzionalari eskainitako lan kolektibo baten emaitza da liburua eta Rio Negroko Legislaturak berak plazaratu du."}, {"text_idx": "#000002", "text": "Izan ere, hogeita bost urteotako ibilbidean bidelagun izan du eta sorreratik eman dio sostengua Legealdiak Aberri Etxeari. Liburukiaren azala eta kontrazala, baita aurkibidea ere, elebidunak dira dira eta euskaraz eta gaztelaniaz irakur daitezke bere esaldi eta eduki guztiak."}, {"text_idx": "#000003", "text": "25 urte euskal kultura landu eta hedatzen"}, {"text_idx": "#000004", "text": "Liburuak Mikel Ezkerroren hitzaurrea du, eta 1996 eta 2021 urteen arteko esperientzia instituzionala jasotzen du 5 atal hauetan banatuta: lehenengoak, \u201cEuskal Komunitatea diogunean, zertaz ari gara?\u201d du izenburu. Bigarrenak, \u201cAberri Etxea Euskal Etxea, ibilbide instituzionala 1996-2021\u201d. Hirugarrenak \u201cLehendakarien memoriak\u201d gaia jorratzen du. Laugarrenak, Aberri Etxeko lan arloak. Eta bosgarrenak \u201cAsoziazio-jarraipena eta hedapen instituzionala\u201d. Amaierako hitzetan, Patagoniako euskal kultura baten ideia jasotzen dute. Hiztegi bat ere biltzen du, bazkide sortzaileen zerrenda, Zuzendaritza Batzordeena eta 94 argazkiko galeria bat."}, {"text_idx": "#000005", "text": "\u201cLiburua ez da salgai egongo, instituzioak oparituko du\u201d, adierazi dio Aberri Etxeko Kultura Saileko koordinatzaile Ruben Suarezek EuskalKultura.eus-i. Arrazoi teknikoengatik, lehen tirada hau ale gutxikoa izango da Hori dela eta aurten bertan bigarren edizio bat egitea espero dute, zabaldua eta zuzendua, eta bertan,primizia, Euskal Etxearen aurrekariei buruzko aurkikuntzen berri emango da."}]